יפעת סולל

יפעת סולל (נולדה ב-1 באפריל 1972) היא דוקטור למשפטים, פעילה חברתית ופוליטית ישראלית. עומדת בראש ברית הקואופרטיבים בישראל לצדק חברתי, כלכלי וסביבתי וחברת הוועד המנהל של אגודת האשראי אופק ומשמשת כסמנכ"ל ויועצת משפטית של חדו"ש - לחופש דת ושוויון.

ביוגרפיה
בשנים 1990–1992 שירתה בצה"ל כרכזת נוער בחבל לכיש ובבית שמש.
ב-1998 סיימה סולל תואר ראשון במשפטים במרכז הבינתחומי הרצליה. היא התמחתה במרכז לפלורליזם יהודי ובמקביל השלימה את לימודיה לתואר שני במשפטים, עם התמחות בחברה ופוליטיקה, באוניברסיטת תל אביב. בשנת 1999 הוסמכה כעורכת דין, ובשנת 2024 קיבלה תואר דוקטור במשפטים מאוניברסיטת חיפה.

קואופרטיבים 
סולל עוסקת בתחום הקואופרציה הן מהצד המעשי והן מהצד המחקרי.

היא עומדת בראש ברית הקואופרטיבים לצדק חברתי, כלכלי וסביבתי, ארגון גג של קואופרטיבים שקמו ברובם מאז המחאה החברתית שמעודד את הרעיון הקואופרטיבי בישראל. במסגרת זו היא ליוותה את הקמתם של עשרות התארגנויות קואופרטיביות בתחומים שונים.

סולל היא ממייסדות אגודת האשראי אופק שהוקם בשביל להפעיל בנק קואופרטיבי וחברת הוועד המנהל שלו.  במסגרת זו לקחה חלק בקידום הליך החקיקה של חוק הפיקוח על שירותים פיננסיים, בעיקר בפרק שעניינו אגודות פיקדון ואשראי ובכלל בקידום תיקוני חקיקה, שיאפשרו הקמת מוסדות פיננסיים קואופרטיבים בישראל. "אופק" עומדת להיות האגודה הראשונה שתקבל רישיון להפעלת אגודת פיקדון ואשראי, בהתאם לחוק החדש.

במקביל יפעת סולל עוסקת במחקר בתחום. עבודת הדוקטורט שלה בפקולטה למשפטים באוניברסיטת חיפה, בהנחיית פרופ' גד ברזילי עוסקת בנושא בנושא "קואופרטיבים, תחרות וזכויות צרכנים ועובדים: האם המודל הקואופרטיבי מחייב רה- קונספטואליזציה של דיני התחרות?".

 פעילות משפטית 
סולל משמשת או שימשה כיועצת משפטית במגוון עמותות וארגונים לשינוי חברתי:
 יועצת משפטית של עמותת כן לזקן, העוסקת בהגנה על זכויות בני גיל הזהב, ובמסגרת תפקידה זה הייתה ממובילי המאבק למען הגדלת הקצבאות לניצולי השואה.
 הובילה את המאבק להסדרתה של קבורה אזרחית בישראל, כיועצת המשפטית של עמותת מנוחה נכונה, ארגון הגג של העמותות לקבורה אזרחית בישראל.
 מנהלת היחידה לזכויות הפרט בעמותת טבקה, הנותנת סיוע משפטי ליוצאי אתיופיה, ובמסגרת זו הובילה את המאבק המשפטי נגד סילוק תלמידים מעדת יהדות אתיופיה מבתי הספר באור יהודה.
 מנהלת המחלקה המשפטית בעמותת ידיד, המפעילה מרכזי סיוע משפטי לאזרחים ביישובי הפריפריה.
 יועצת משפטית ברשות להגנת הצרכן.
 יועצת משפטית של עמותת נח, התאחדות הארגונים למען בעלי חיים.
 סמנכ"לית ויועצת משפטית בעמותת חדו"ש – לחופש דת ושוויון.

 פעילות פוליטית 
עו"ד סולל מכהנת כחברת הנהלת מרצ ושימשה מטעמה כחברת הנהגת הסתדרות העובדים הכללית החדשה.  יו"ר הפורום למאבק בכיבוש של מרצ.

לקראת הבחירות לכנסת ה-17 שובצה במקום ה-21 ברשימת מרצ. לקראת הבחירות לכנסת התשע עשרה הוצבה סולל במקום התשיעי ברשימת מרצ לכנסת. 

סולל משמשת נציגת פורום הארגונים לביטול חוק ההסדרים.

ב-2021 הדליקה סולל משואה בטקס המשואות האלטרנטיבי של תנועת יש גבול כפעילה פוליטית, חברתית וקואופרטיבית.

 קישורים חיצוניים 

 עו"ד יפעת סולל, באתר "אסימון"
 סימנים של שמאל, הבלוג של יפעת סולל

חברת הוועד המנהל של אופק, עו"ד יפעת סולל בראיון בלילה כלכלי, 1 דצמבר 2016


ממאמריה:





הערות שוליים

קטגוריה:עורכות דין חברתיות ישראליות
קטגוריה:עורכי דין חברתיים ישראלים
קטגוריה:פעילות מרצ
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:פעילי ההסתדרות הכללית
קטגוריה:יועצות משפטיות ישראליות
קטגוריה:יועצים משפטיים ישראלים
קטגוריה:בוגרי תיכון מקיף גולדווטר (אילת)
קטגוריה:בוגרות המרכז הבינתחומי הרצליה: משפטים
קטגוריה:בוגרי המרכז הבינתחומי הרצליה: משפטים
קטגוריה:סגל המרכז האקדמי למשפט ולעסקים: משפטים
קטגוריה:ישראליות שנולדו ב-1972
קטגוריה:ישראלים שנולדו ב-1972